Fogadjunk, nem hallott még a holland Farmland Development Srl-ről! És azt se tudta, hogy ez egy 5,2 millió euró jegyzett tőkéjű cég, ami az elmúlt négy évben elkezdte felvásárolni a mezőgazdasági földeket Erdélyben. Viszont biztosan hallott már Mészáros Lőrincről! Képzelje, utóbbi felvásárolta az előbbit.

Fotó: Index Mészáros Lőrinc

A felcsúti üzletember a feleségével közösen alapított Telantis Agro nevű cégen keresztül 8,35 millió euróért, durván 2,7 milliárd forintért vette meg a Farmland Development Srl-t, amivel együtt hozzájutott 1290 hektár erdélyi földhöz is. Ezt a 24.hu derítette ki a romániai közlöny elolvasása után.

A lap megkereste az egyik földbirtokhoz közeli Tőzmiske polgármesterét, aki az újságíróktól tudta meg, hogy a környéken a hollandok által felvásárolt szántóföldek Mészáros Lőrincnél landoltak. A településvezető Mészáros Lőrincről is megosztotta gondolatai. „Ide biztos nem jön, vannak neki más barátai” – kommentálta a hírt.